b'\n_START_ARTICLE_\nUimastitarvitamise v\xc3\xa4hendamise poliitika valge raamat\n_START_PARAGRAPH_\nUimastitarvitamise v\xc3\xa4hendamise poliitika valge raamat valmis Uimastiennetuse valitsuskomisjoni tellimusel 2014. aasta alguses. See dokument on aluseks tegevussuundadele narkootikumide k\xc3\xa4ttesaadavuse piiramisel, tarvitamise v\xc3\xa4ltimisel ja s\xc3\xb5ltlaste ravimisel._NEWLINE_Dokument paneb paika Eesti uimastipoliitika kolm peamist suunda: k\xc3\xa4ttesaadavuse v\xc3\xa4hendamine, tarvitamise alustamise ennetamine ning s\xc3\xb5ltlaste abistamine.\n_START_SECTION_\nNarkootikumide k\xc3\xa4ttesaadavuse v\xc3\xa4hendamine\n_START_PARAGRAPH_\nNarkootikumide pakkumise v\xc3\xa4hendamise all m\xc3\xb5istab "Valge raamat" narkoturu t\xc3\xb5kestamist ja organiseeritud kuritegevuse v\xc3\xa4hendamist. Narkootikumide k\xc3\xa4ttesaadavust piiratakse seadusandluse kaudu, keelates v\xc3\xb5i reglementeerides ps\xc3\xbchhotroopsete ainete kasutamist ja k\xc3\xa4itlemist, ning tugeva j\xc3\xa4relevalve kaudu, mis peab piirama narkootiliste ja ps\xc3\xbchhotroopsete ainete illegaalset ringlemist mustal turul._NEWLINE_Valge raamat r\xc3\xb5hutab ka vajadust kiiremini seadusandlikult reageerida uutele uimastitele, mida viimastel aastatel on pidevalt turule tulnud, ning vajadust paremini kontrollida s\xc3\xb5ltuvusohtlike ravimite sattumist mustale turule.\n_START_SECTION_\nTarvitamise alustamise ennetamine\n_START_PARAGRAPH_\nEnnetamismeetmed on peamiselt suunatud noortele eesm\xc3\xa4rgiga \xc3\xa4ra hoida varajast tarvitama asumist. R\xc3\xb5hk on suunatud teavitamisele, m\xc3\xa4rkamisele, sekkumisele ning ametkondade, asutuste ja lapsevanemate koost\xc3\xb6\xc3\xb6le.'